Hov: Danmarks skattetryk er langt højere end antaget

Politik Eksklusivt for kunder

Danmark har verdens højeste skatter og afgifter. Men nu viser nye beregninger fra Finansministeriet, at skattetrykket i Danmark faktisk reelt er langt højere, end de 45-50 pct., som statistikken har vist i årevis.



Det fremgår af et nyt svar fra finansminister Claus Hjort Frederiksen (V) til Liberal Alliances skatteordfører Joachim B. Olsen.



Ifølge finansministeren havde Danmark i 2014 et skattetryk på 50,8 pct.



Stiger med 4,4 procentpoint



Men når man justerer for en lang række af de forskelle og skævheder, der gør skattetryk svære at sammenligne på tværs af EU-landene, så stiger det danske skattetryk med hele 4,4 procentpoint til 55,2 pct.







Andre lande stiger også, men Danmark holder førstepladsen. Og de nye regnestykker skyder en gammel myte ned, understreger Mads Lundby Hansen, cheføkonom i Cepos.



"Det er ofte blevet fremført, at Danmark kun har det højeste skattetryk i OECD, fordi vi i modsætning til mange andre lande beskatter overførselsindkomster. Finansministeriets beregninger viser imidlertid, at Danmark holder førstepladsen, når der også korrigeres for fradragsregler og de høje afgifter i Danmark i forhold til andre lande," siger Mads Lundby Hansen.



Betaler skat af overførselsindkomster



Ganske vist trækker det omkring 4 procentpoint ned i det danske skattetryk, når man renser for, at der i Danmark betales skat af dagpenge, kontanthjælp, folkepension og mange andre ydelser.



Det gør der ikke i samme omfang i andre lande. Her bliver mange ydelser udbetalt som nettobeløb, og nogle bliver håndteret som skattefradrag. Tendensen er dog bredt set, at de andre landes skattetryk også bliver mindre.



Men der er en anden stor skævhed, som man er nødt til at justere for, hvis man vil have et reelt og sammenligneligt skattetryk, understreger Finansministeriet. Og det er afgifter på varer og tjenester.



Afgifter kravler med ind i nævneren



Problemet er nemlig, at afgifter formelt set bliver medregnet i bnp. Og dermed kryber de også ind i nævneren i brøken, når man ser på skatter og afgifters andel af bnp.



Det betyder, at Danmark, der har nogle af verdens allerhøjeste afgifter, reelt undervurderer skattetrykket, og derfor skal afgifterne trækkes ud af nævneren i en såkaldt BFI-korrektion.



Dén justering får det danske skattetryk til at brage i vejret med 8,4 procentpoint, og dermed bevarer Danmark sin guldmedalje i skattetryk - foran Frankrig og Sverige på sølv- og bronzepladserne.



Kan miste førstepladsen



Der er dog målt på året 2014 i Finansministeriets nye beregninger. Og netop det år var det danske skattetryk ekstraordinært højt, fordi S-regeringen med Helle Thorning-Schmidt i spidsen valgte at fremrykke beskatningen af de danske kapitalpensioner. Siden er skattetrykket faldet igen.



"Det kan betyde, at vi mister førstepladsen, selv om det ikke er helt sikkert. Bundlinjen er dog, at vi fortsat vil ligge meget højt, og at Danmark er et af de højst beskattede lande, også når vi korrigerer for tekniske forhold i skattetrykket," siger Mads Lundby Hansen.



Til efteråret har V-regeringen varslet en skattereform som en del af den kommende 2025-plan.



Det er planen at finde et nyt råderum til at lette skatten på arbejde - og uden at hæve andre skatter og afgifter, som man ellers har gjort i de fleste andre skattereformer de seneste årtier.

